Sewe sterf in Pta-ongelukDie ongeluk in Pretoria wat sewe lewens geëis het. (Foto: Verskaf) Sewe mense is dood en agt beseer toe ŉ minibustaxi Saterdagoggend reg van voor met ŉ Mercedes-Benz gebots het. Verskeie van die slagoffers was nog in die taxi vasgekeer toe nooddienste net ná 06:30 op die toneel aangekom het. Die ongeluk het in WF Nkomo-rylaan in Saulsville, Pretoria, plaasgevind. “By nooddienste se aankoms op die toneel was verskeie mense nog in die taxi vasgekeer. Drie van hulle, mans, het reeds aan hul beserings beswyk,” het Charles Mabaso, woordvoerder van die Tshwane-nooddienste, gesê. “Kake van die lewe is gebruik om die slagoffers uit die voertuig te verwyder. ŉ Vrou moes ook uit die Mercedes verwyder word. Sy het kritieke beserings opgedoen en is per ambulans na die Kalafong-hospitaal vervoer. “Die manspassasier van die Mercedes het minder ernstige beserings opgedoen en is ook na die hospitaal vervoer.” Ses mense is in totaal na die hospitaal vervoer, waarvan vier later dood verklaar is. “Nog agt pasiënte word in die Steve Biko-akademiese hospitaal, Kalafong- en Pretoria-Wes-hospitaal behandel.” Die oorsaak van die ongeluk word ondersoek.